Иван Яковлевич Строд холобура суох хорсун, эрдээх санаалаах, өлбөт-сүппэт өрөгөйдөөх, албан ааттаммыт героическай кыһыл командир. Кини 1894 сыллаахха муус устар 10 күнүгэр Латвийскай ССР Лудза диэн куоратыгар фельдшер кэргэнигэр төрөөбүтэ. Бастакы Аан дойду сэриитигэр финляндскай полк сатыы разведчиктарын этэрээтигэр сулууспалаабыта. Үс сылы быһа олортон чугуйбакка охсуһан өстөөх траншеятыгар баран ""тылы"" саҕатыттантутан кэлэрэ, штаб кистэлэҥ докумуоннарын ылаары өстөөх тыылыгар киирэн тахсыталыыра. Ол күчүмэҕэй сырыыга сылдьан хаста да бааһырбыта уонна контузияламмыта. Биирдэ эмиэ куопутунан өстөөх блиндаһыттан биир офицеры соҕотоҕун соһон-сыһан аҕалбытыгар Георгиевскай кириэһинэн төрдүһүн наҕараадаламмыта.